**Nacrt**

Na temelju članka 26. stavak 1. točka e) Ustava Županije Posavske («Narodne novine Županije Posavske», broj: 1/96, 3/96, 7/99, 3/00, 5/00 i 7/04), Skupština Županije Posavske, na prijedlog Vlade Županije Posavske, na \_\_\_\_ sjednici održanoj dana \_\_\_\_\_\_\_\_\_\_2020. godine donosi

**ZAKON O POMOĆI MLADIM OBITELJIMA**

**KOD RJEŠAVANJA STAMBENOG PITANJA**

**DIO PRVI- TEMELJNE ODREDBE**

**Članak 1.**

**(Predmet Zakona)**

Ovim se Zakonom uređuju načela sustavnog poticanja rješavanja stambenog pitanja mladih obitelji (u daljnjem tekstu: subvencioniranje), način osiguranja financijskih sredstava u Proračunu Županije Posavske, definiraju se uvjeti za korisnike sredstava, način subvencioniranja, način podnošenja prijave i potrebna dokumentacija, nositelji aktivnosti za provođenje odabira korisnika sredstava, obveze i prava korisnika, sadržaj ugovora o korištenju subvencija, mjere nadzora nad korištenjem subvencija kao i nadležnost za rješavanje po prigovorima i žalbama.

**Članak 2.**

**(Cilj Zakona)**

Cilj je ovoga Zakona smanjivanje iseljavanja mladih obitelji, poticanje povratka, ostanka i naseljavanja stanovništva na područjima Županije Posavske (u daljnjem tekstu: Županija), što pridonosi demografskom i gospodarskom razvoju područja Županije.

**Članak 3.**

**(Odredba o zabrani diskriminacije)**

1. U postupcima propisanim ovim Zakonom i propisima donesenim na temelju ovog Zakona promovira se princip jednakih prilika te se zabranjuje svaki oblik diskriminacije, nasilja i uznemiravanja na temelju spola, jezika, nacionalne pripadnosti, vjeroispovijesti, socijalnog podrijetla, obrazovanja, imovnog stanja, političkog ili drugog uvjerenja, odnosno osnova.
2. Gramatički izrazi upotrijebljeni u ovom Zakonu za označavanje muškog ili ženskog roda podrazumijevaju oba spola, osim kada je svrha ovog Zakona drugačija.

**Članak 4.**

**(Značenje pojedinih pojmova)**

1. Pojmovi upotrijebljeni u ovom Zakonu imaju sljedeća značenja:
2. *korisnik subvencije* - fizička osoba kojoj je rješenjem utvrđeno pravo na subvenciju,
3. *stambena jedinica* - kuća ili stan namijenjen za stanovanje,
4. *pomoć mladim obiteljima* - znači subvenciju, u vidu refundacije dijela financijskih sredstva na ime prvog rješavanja stambenog pitanja,
5. *prvo rješavanje stambenog pitanja* - prva kupnja stana ili kuće, gradnja kuće (novogradnja) i nadziđivanje postojeće građevine / individualnog stambenog objekta, ako se tim aktivnostima prvi puta rješava stambeno pitanje mlade obitelji na području Županije i osigurava 35 m² i više za jednu osobu, odnosno za svakog sljedećeg člana najmanje 10 m², uz uvjet da kod kupnje stambene jedinice njezin prodavatelj nije roditelj, brat ili sestra bračnog / izvanbračnog partnera odnosno samohranog roditelja,
6. *subvencioniranje* - odobravanje (refundacija) nepovratnih financijskih sredstava na ime prvog rješavanja stambenog pitanja mlade obitelji,
7. *mlada obitelj* - životna zajednica supružnika, supružnika i njihove djece, posvojitelja i posvojčeta, samohranog roditelja i djece te osoba iz izvanbračne zajednice koje žive u zajedničkom domaćinstvu u trajanju najmanje tri godine ili kraće ako je u njoj rođeno zajedničko dijete, a koji na dan prijave na javni poziv nisu stariji od 40 godina,
8. *samohrani roditelj* - roditelj koji nije u braku i ne živi u izvanbračnoj zajednici, a skrbi za svoju djecu,
9. *članovi mlade obitelji* - u smislu ovog zakona, članovi koji žive u zajedničkom domaćinstvu na adresi (prebivalištu) korisnika subvencije,
10. *mlada obitelj koja nema riješeno stambeno pitanje* **-** mlada obitelj u kojoj nijedan član nema u vlasništvu stambenu jedinicu na području Bosne i Hercegovine, odnosno da oni nisu nositelji prava vlasništva na odgovarajućoj stambenoj jedinici,
11. *odgovarajuća stambena jedinica* **-** kuća ili stan u vlasništvu mlade obitelji korisne površine veće od 35 m² za jednu osobu, odnosno za svakog sljedećeg člana još 10 m² i koja ispunjava temeljne zahtjeve za građevinu odnosno infrastrukturu (voda, kanalizacija, struja i drugi higijensko - tehnički uvjeti za zdravo stanovanje),
12. *neodgovarajuća stambena jedinica* - kuća ili stan u vlasništvu mlade obitelji korisne površine manje od 35 m² za jednu osobu, odnosno za svakog sljedećeg člana još 10 m² i koja ne ispunjava temeljne zahtjeve za građevinu odnosno infrastrukturu (voda, kanalizacija, struja i drugi higijensko - tehnički uvjeti za zdravo stanovanje),
13. *nadziđivanje (nadogradnja)* - izgradnja jedne ili više etaža kojom se dobiva novi stambeni prostor kojim se prvi puta rješava stambeno pitanje mlade obitelji,
14. *korisna površina* - ukupna podna površina stana ili druge samostalne prostorije, umanjena za širinu zidova koji je prekidaju.

**DIO DRUGI - SUBVENCIONIRANJE RJEŠAVANJA STAMBENOG PITANJA**

**POGLAVLJE I- IZVOR FINACIRANJA**

**Članak 5.**

**(Financijska sredstava za subvencioniranje prvog rješavanja stambenog pitanja)**

Financijska sredstva za subvencioniranje prvog rješavanja stambenog pitanja mlade obitelji osiguravaju se u Proračunu Županije, u razdjelu Ureda za obnovu, stambeno zbrinjavanje i raseljene osobe Vlade Županije Posavske (u daljnjem tekstu: Ured) za svaku proračunsku godinu.

**POGLAVLJE II****- OSTVARIVANJEPRAVA NA SUBVENCIONIRANJE**

**Članak 6.**

**(Pravo na subvencioniranje rješavanja stambenog pitanja)**

1. Pravo na subvencioniranje rješavanja stambenog pitanja imaju mlade obitelji, koje ispunjavaju sljedeće uvjete:
2. da je podnositelj prijave državljanin Bosne i Hercegovine koji ima stalno prebivalište na području Županije najmanje tri godine neprekidno prije podnošenja prijave za subvencioniranje prvog rješavanja stambenog pitanja,
3. da bračni / izvanbračni partneri, odnosno samohrani roditelj u trenutku podnošenja prijave na javni poziv nije stariji od 40 godina,
4. da mlada obitelj nema riješeno stambeno pitanje i da prvi puta rješava stambeno pitanje ili je u posljednje dvije godine prvi puta riješila svoje stambeno pitanje na području Županije,
5. mlada obitelj u kojoj bračni / izvanbračni partneri odnosno samohrani roditelj nije bio vlasnik stambene jedinice koju su otuđili pravnim poslom u posljednje tri godine,
6. Pravo na subvencioniranje može ostvariti i mlada obitelj koja vrši nadziđivanje građevina ili individualnih stambenih objekata u vlasništvu jednog od roditelja bračnog / izvanbračnog partnera, odnosno samohranog roditelja, u svrhu stvaranja nove korisne površine te na taj način izvedenim radnjama prvi puta rješava stambeno pitanje.
7. Mlada obitelj iz stavka 2. ovog članka može ostvariti subvenciju pod uvjetom da je riješila imovinskopravne odnose na nadzidanoj građevini.

**Članak 7.**

**(Način subvencioniranja )**

1. Financijska sredstava na ime prvog rješavanja stambenog pitanja mlade obitelji odobrit će se kao nepovratna, a realizirat će se u vidu refundacija u kontinuitetu od osam godina od ostvarivanja prava na subvencioniranje u iznosu od 1.500,00 KM godišnje.
2. Ukoliko korisnik subvencije ima maloljetno dijete ili ukoliko tijekom perioda subvencioniranja mlada obitelj dobije novog člana obitelji, razdoblje subvencioniranja iz stavka 1. ovog članka produžava se dvije godine za svako dijete koje živi u zajedničkom domaćinstvu na adresi (prebivalištu) korisnika subvencije,
3. Za stan ili kuću koji su stečeni u periodu do dvije godine prije objave javnog poziva, refundacija sredstava vršit će se proporcionalno preostalom periodu do osam godina i za svako maloljetno dijete još dvije godine dodatno, od dana ostvarivanja prava na subvencioniranje.
4. Kada mlada obitelj prvi puta rješava stambeno pitanje nadziđivanjem postojeće građevine/individualnog stambenog objekta, subvencionirat će se u iznosu od 750,00 KM tijekom osam godina od dana ostvarivanja prava na subvencioniranje te za svako dijete još dvije godine dodatno.
5. Danom ostvarivanja prava na subvencioniranje smatra se dan zaključenja ugovora o subvencioniranju između Ureda, u ime Vlade Županije Posavske (u daljnjem tekstu: Vlada) i korisnika subvencije, kojim će se regulirati međusobna prava i obveze ugovornih strana.
6. Subvencioniranje rješavanja stambenog pitanja mladih obitelji za fiskalnu godinu odobravat će se do iznosa planiranog Proračunom Županije Posavske.

**POGLAVLJE III- POSTUPAK DODJELE SREDSTAVA**

**Članak 8.**

**(Javni poziv)**

1. Subvencioniranje iz članka 7. ovog Zakona realizira se raspisivanjem javnog poziva.
2. Javni poziv za subvencioniranje prvog rješavanja stambenog pitanja mladih obitelji (u daljnjem tekstu: Javni poziv) s potrebnim obrascima priprema i objavljuje Ured.
3. Javni poziv objavljuje se na službenoj internetskoj stranici Vlade i oglasnim pločama općinskih uprava Domaljevac-Šamac, Odžak i Orašje te ostaje otvoren najmanje 30 dana od dana objave.

**Članak 9.**

**(Podnošenje prijave za subvencioniranje rješavanja stambenog pitanja)**

1. Na raspisani Javni poziv prijava se s ostalom pratećom dokumentacijom podnosi u roku od 30 dana od dana objave Javnog poziva, preporučenom poštom ili u zatvorenoj kuverti osobno na protokol Ureda.
2. Prijave za koje se utvrdi da nisu dostavljene u roku propisanom Javnim pozivom ne uzimaju se u razmatranje i odbacuju se kao nepravovremene.

**Članak 10.**

**(Dokumentacija uz prijavu na Javni poziv)**

1. Na objavljeni Javni poziv prijavljuju se samohrani roditelj, bračni ili izvanbračni partner zajedno, jednom prijavom, uz ovjerenu izjavu koji od njih će se smatrati podnositeljem prijave na Javni poziv. Tekst izjave popunjava se na gotovom obrascu koji će biti dostupan uz objavljeni tekst Javnog poziva.
2. Prijava na Javni poziv mora sadržavati: ime i prezime, prebivalište i JMBG.
3. Uz prijavu na Javni poziv, podnositelj je dužan dostaviti sljedeću dokumentaciju:
4. izjava o zajedničkoj prijavi bračnih ili izvanbračnih partnera, ovjerena kod nadležnog tijela,
5. izvod iz matične knjige rođenih - za oba bračna / izvanbračna partnera, samohranog roditelja i sve članove njihove obitelji,
6. izvod iz matične knjige vjenčanih- za bračne partnere,
7. izjava o izvanbračnoj zajednici ovjerena kod notara - za izvanbračnu zajednicu,
8. dokaz o samohranosti - za samohranog roditelja (Izjava da nije u bračnoj odnosno izvanbračnoj zajednici i da samostalno skrbi o svojoj djeci, ovjerena kod nadležnog tijela),
9. uvjerenje o državljanstvu za podnositelja prijave,
10. uvjerenje o prebivalištu za podnositelja prijave,
11. izjava podnositelja prijave da članovi mlade obitelji nisu vlasnici odnosno da u posljednje tri godine nisu imali u vlasništvu odgovarajuću stambenu jedinicu, ovjerena kod nadležnog tijela,
12. izjava podnositelja prijave da stambena jedinica u vlasništvu nije odgovarajuća sukladno ovom Zakonu (kada mlada obitelj kupuje stan ili kuću ili gradi kuću pored postojeće nekretnine, a radi osiguranja veće korisne površine za stanovanje), ovjerena kod nadležnog tijela,
13. izjava podnositelja prijave da prodavatelj stambene jedinice nije roditelj, brat ili sestra bračnog/izvanbračnog partnera odnosno samohranog roditelja, ovjerena kod nadležnog tijela,
14. notarski obrađen ugovor o kupoprodaji stana /kuće ili zemljišnoknjižni uložak,
15. dokazi o ulaganjima u nadziđivanje postojeće građevine/individualnog stambenog objekta,
16. dokumenti izdani kod nadležnog općinskog tijela za prostorno uređenje, urbanizam i građenje u skladu sa Zakonom o prostornom uređenju i građenju Županije Posavske („Narodne novine Županije Posavske“ broj: 6/16, 10/19) za gradnju kuće i nadziđivanje individualnog stambenog objekta u svrhu prvog rješavanja stambenog pitanja(urbanistička suglasnost, odobrenje za građenje, uporabna dozvola, prijave o početku gradnje, potvrde i uvjerenja).
17. Kod prvog rješavanja stambenog pitanja nadziđivanjem, podnositelj prijave dužan je priložiti još i glavni projekt stambene jedinice za koju je ostvareno pravo na subvencioniranje.
18. Svi dokazi iz stavka (3) ne smiju biti stariji od dva (2) mjeseca u trenutku podnošenja prijave na Javni poziv, izuzev dokaza iz točke k), l) i m) ovog članka.

**Članak 11.**

**(Odabir korisnika subvencije)**

1. Vlada će, na prijedlog Ureda, imenovati Povjerenstvo za odabir korisnika subvencije (u daljnjem tekstu: Povjerenstvo).
2. Povjerenstvo se sastoji od pet članova.
3. Povjerenstvo, po prijemu prijave, provjerava ispunjenost uvjeta na temelju dokumentacije i isprava priloženih uz prijavu.
4. Povjerenstvo može, kada ocijeni da se dostavljenom dokumentacijom ne može dokazati s punom sigurnošću ispunjenost uvjeta propisanih ovim Zakonom, odnosno za prijave za koje se utvrdi da su neodređene, nejasne ili nepotpune prema sadržaju Javnog poziva, preporučiti Uredu da uputi podnositelju prijave obavijest o potrebi dopune dokumentacije u roku od osam dana.
5. U slučaju da u naknadno ostavljenom roku prijavitelj ne dopuni dokumentaciju u skladu sa sadržajem propisanim ovim Zakonom, prijava će se odbaciti.

**Članak 12.**

**(Kriteriji, način bodovanja subvencioniranja i lista korisnika subvencije)**

1. Ured će, uz suglasnost Vlade, pravilnikom propisati kriterije i načine bodovanja za odabir korisnika subvencije, koji uključuju broj djece u mladoj obitelj, vrijeme rješavanja stambenog pitanja, životnu dob bračnih / izvanbračnih partnera / samohranog roditelja, vrijeme prebivanja na području Županije i ostalo.
2. Povjerenstvo boduje prijave sukladno kriterijima iz stavka (1) ovog članka te sačinjava nacrt rang liste korisnika subvencije koja sadrži ime i prezime korisnika subvencije, broj bodova, iznos dodijeljenih sredstava i rok subvencioniranja.
3. Nacrt rang liste objavljuje se na oglasnoj ploči i službenoj internetskoj stranici Vlade te na oglasnim pločama općinskih uprava Domaljavac-Šamac, Odžak i Orašje.
4. Na nacrt rang liste podnositelj prijave može Uredu, uz odgovarajući dokaz, u roku od osam dana od dana objave nacrta rang liste podnijeti prigovor. Ured razmatra prigovor, nakon čega pismeno obavještava podnositelja prigovora o donesenoj odluci po prigovoru i utvrđuje prijedlog rang liste, koji dostavlja Vladi.
5. Lista je konačna kada Vlada svojom Odlukom na istu da suglasnost.
6. Na temelju konačne liste Ured u roku od pet dana donosi rješenja za svakog korisnika subvencije i dostavlja ih na adresu podnositelja prijava.
7. Na rješenje iz prethodnog stavka korisnik subvencije ima pravo žalbe Drugostupanjskoj upravnoj komisiji u roku od 15 dana od dana primitka rješenja.

**Članak 13.**

**(Ugovor o subvenciji)**

1. Na temelju pravomoćnih rješenja iz članka 12.(7), Ured pismeno obavještava odabrane korisnike subvencije o vremenu potpisivanja Ugovora o subvenciji (u daljnjem tekstu: Ugovor).
2. Ako se korisnici subvencije u roku od 30 dana od dana primitka poziva za potpisivanje Ugovora iz opravdanih razloga ne odazovu na poziv, gube pravo na subvencioniranje.
3. Ugovor, kojim se utvrđuju međusobna prava i obveze, na temelju pravomoćnih rješenja zaključuje Ured, u ime Vlade, sa svakim korisnikom subvencije.
4. Na ugovorne odnose korisnika subvencije i Ureda primjenjuje se Zakon o obligacijskim odnosima („Službene novine Federacije BiH“, broj: 29/03 i 42/11), osim ako je ovim Zakonom propisano drugačije.
5. Ugovor obvezno sadrži:
* ukupni odobreni iznos i dinamiku njegove isplate i sve druge činjenice propisane ovim Zakonom;
* obvezu prijave prebivališta u roku od tri godine od dana isplate prvog iznosa subvencije;
* rok do kojeg korisnik subvencije treba dostaviti Zemljišnoknjižni uložak ako je prethodno u prijavi dostavljen samo notarski obrađen Ugovor o kupoprodaji stana ili kuće;
* rok do kojeg korisnik subvencije treba dostaviti rješenje nadležnog općinskog tijela za urbanizam o završetku kuće, ako je predmet subvencioniranja gradnja kuće i nadziđivanje, kada je te radnje trebalo izvesti sukladno županijskim propisima o građenju,
* odredbu da je korisnik subvencije suglasan da se za vrijeme trajanja subvencije, u zemljišne knjige, temeljem notarski obrađene isprave upiše zabilježba zabrane prodaje, darovanja ili drugog načina otuđenja stambene jedinice za koju je odobreno subvencioniranje bez suglasnosti Vlade,
* odredbe o obvezi povrata dodijeljenih sredstava i raskidu ugovora u slučaju otuđenja , davanja u najam subvencionirane stambene jedinice ili u slučaju da stambenu jedinicu za koju je ostvario subvenciju ne koristi isključivo za stanovanje sa članovima obitelji.
1. U situaciji definiranoj u članku 7. (3) ovog Zakona Ured će sačiniti aneks ugovora, kojim će se definirati dodatna prava i obveze ugovornih strana.

**Članak 14.**

**(Sastavni dijelovi Ugovora)**

1. Sastavni dio Ugovora čini notarski obrađena isprava o obvezi korisnika subvencije.
2. Notarski obrađena isprava o obvezama korisnika sredstava sadrži sljedeće:
3. da je korisnik subvencije suglasan da se izvrši zabilježba zabrane otuđenja u zemljišnim knjigama bez suglasnosti Vlade,
4. da će, nakon rješavanja imovinskopravnih odnosa, korisnik subvencije do 30. siječnja svake godine dostaviti Uredu Zemljišnoknjižni uložak za subvencioniranu stambenu jedinicu.
5. Notarski obrađena isprava iz stavka 2. ovog članka, ako nije realizirana kupnja stambene jedinice, mora sadržavati i to da se korisnik subvencije obvezuje da Uredu dostavi dokaz da je ugovor o kupnji stambene jedinice realiziran i da je izvršen upis u zemljišne knjige, odnosno Knjigu položenih ugovora u roku od najviše godinu dana od dana zaključenja Ugovora.
6. Ako je započeta gradnja ili nadziđivanje, notarski obrađena isprava iz stavka 2. ovog članka mora sadržavati i sljedeće:
7. da se korisnik subvencije obvezuje u roku od godinu dana od dana zaključenja Ugovora početi gradnju kuće na temelju važećeg odobrenja za građenje, odnosno na temelju propisanih procedura i dokumentacije koja regulira nadziđivanje, osigurati korisnu stambenu površinu na razini odgovarajuće stambene jedinice.
8. u svezi s točkom a) ovog stavka, da će protekom tri godine od zaključivanja Ugovora dostaviti nadležnom Uredu Rješenje o završetku objekta iz članka 147. Zakona o prostornom uređenju i građenju Županije Posavske.

**POGLAVLJE IV.- OBVEZE KORISNIKA SUBVENCIJE I PRESTANAK PRAVA NA SUBVENCIONIRANJE**

**Članak 15.**

**(Obveza prijavljivanja, zadržavanja i dokazivanje prebivališta)**

1. Korisnik subvencije dužan je prijaviti se na adresu stambene jedinice za koju je ostvario subvenciju u roku od tri godine od dana zaključivanja Ugovora te zadržati to prebivalište do kraja subvencioniranja.
2. Korisnik subvencije dužan je od dana prijave na adresu stambene jedinice za koju je ostvario subvenciju svake godine do 30. siječnja dostaviti Uredu Uvjerenje o prebivalištu za sve članove obitelji, koje ne smije biti starije od 30 dana.
3. Ako korisnik subvencije ima djecu, dužan je dostaviti Uredu potvrdu o redovnom školovanju za njih, svake godine do 30.siječnja.
4. Ako korisnik subvencije do određenog roka ne dostavi dokaze iz stavka 2. i 3. ovog članka, Ured će poslati obavijest i odrediti naknadni rok za dostavljanje, uz naznaku da će u slučaju ponovnog nedostavljanja traženih dokaza doći do obustave subvencije.

**Članak 16.**

**(Gubitak prava na subvenciju)**

1. Pravo na subvenciju gubi se u slučaju:
2. da se za vrijeme trajanja subvencije proda, daruje ili na drugi način otuđi stambena jedinica za čiju kupovinu/gradnju je ostvareno pravo na subvencioniranje,
3. da se za vrijeme trajanja subvencije stambena jedinica ili njezin dio da u najam ili podnajam,
4. da se stambena jedinica za koju je ostvarena subvencija ne koristi isključivo za stanovanje s članovima obitelji.
5. da korisnik subvencije, u roku od tri mjeseca, ne postupi sukladno obavijesti iz članka 15. (4) ovog Zakona.
6. Ako korisnik subvencije postupi protivno odredbama iz stavka 1. ovog članka, Ugovor će se smatrati raskinutim te će korisnik subvencije biti u obvezi izvršiti povrat dodijeljenih sredstava u cjelokupnom iznosu Vladi.
7. Iz isključivo opravdanih razloga i uz suglasnost Ureda ako korisnik subvencije postupi protivno gore navedenim odredbama ovog članka, raskida se Ugovor bez obveze povrata prethodno ostvarenih subvencija.
8. U slučaju iz stavka (3) korisnik subvencije dužan je podnijeti Uredu obrazloženi pisani zahtjev.

**Članak 17.**

**(Razvod braka, razvrgnuće izvanbračne zajednice ili smrt korisnika subvencije)**

1. U slučaju razvoda braka, odnosno razvrgnuća izvanbračne zajednice pravo na subvencioniranje na stambenoj jedinici zadržava član obitelji kojemu su prema odluci nadležnog tijela povjerena maloljetna djeca na brigu, odgoj i čuvanje.
2. Ako bračni / izvanbračni partneri nemaju djece, a kod kojih je došlo do razvoda braka, odnosno razvrgnuća izvanbračne zajednice, gube pravo na nastavak subvencioniranja.
3. Partneri iz stavka (1) i (2) ovog članka imaju pravo biti ponovno podnositelji prijave za pomoć mladoj obitelji kod prvog rješavanja stambenog pitanja prema odredbama ovoga Zakona.
4. U slučaju smrti korisnika subvencije članovi mlade obitelji pod istim uvjetima mogu nastaviti koristiti subvenciju.
5. U slučaju iz stavka (4) ovoga članka s članovima njegove obitelji sklapa se aneks ugovora o subvencioniranju.

**POGLAVLJE V.- NADZOR**

**Članak 18.**

**(Nadzor nad korištenjem subvencija)**

1. Evidenciju o korištenju subvencija, nadzor nad provedbom odredbi ugovora i aneksa po ugovorima obavlja Ured.
2. Ured dva puta godišnje provjerava provođenje ugovorenih obveza o čemu sačinjava službenu zabilješku i odlaže u spis predmeta korisnika subvencije.
3. Kod odobravanja subvencije u okviru nazdiđivanja Ured ima pravo, po ovlaštenoj osobi, provjere i uvida na terenu svih kriterija o kojima ovisi odobravanje potpore.
4. Ured godišnje izvješćuje Vladu o realizaciji financijskih sredstava namijenjenih subvencioniranju prvog rješavanja stambenog pitanja mladih obitelji.
5. O uočenim nepravilnostima u provedbi ugovorenih prava i obveza Ured izvješćuje Vladu.
6. Za sve sporove koji nastanu u provedbi Ugovora, ugovorne strane pokušati će riješiti sporazumno, a ako se sporazum ne postigne, nastali spor rješavat će nadležni sud u Orašju.

**DIO TREĆI – ZAVRŠNA ODREDBA**

**Članak 19.**

**(Stupanje na snagu)**

Ovaj Zakon stupa na snagu osmog dana od dana objavljivanja u „Narodnim novinama Županije Posavske“

Županija Posavska

Bosna i Hercegovina

Federacija Bosne i Hercegovine

ŽUPANIJA POSAVSKA

SKUPŠTINA

Broj: 01 - 02 - /20

Domaljevac, .2020. godine

 Predsjednik Skupštine

 \_\_\_\_\_\_\_\_\_\_\_\_\_\_\_

 Blaž Župarić

O B R A Z L O Ž E NJ E

I USTAVNI TEMELJ

Pravni temelj za donošenje Zakona o pomoći mladim obiteljima kod rješavanja stambenog pitanja, (u daljnjem tekstu: Zakon) sadržan je u članku 26. stavak 1. točka e) Ustava Županije Posavske ( «Narodne novine Županije Posavske», broj: 1/96, 3/96, 7/99, 3/00, 5/00 i 7/04), po kome Županija ima ovlasti da donosi zakone i ostale propise neophodne za izvršenje ovlasti, a koje nisu Ustavom Federacije izričito povjerene federalnoj vlasti.

II ANALIZA SADAŠNJEG STANJA

Do danas u Županiji Posavskoj nije na cjelovit način uređena oblast definirana predmetom, odnosno ciljem nacrta Zakona.

III RAZLOZI ZA DONOŠENJE ZAKONA

Sve prisutnija iseljavanja mladih obitelji s područja sve tri općine Županije Posavske, za posljedicu imaju i odliv stručnog i kvalificiranog kadra te u strukturi stanovništva porast udjela stare populacije.

S ciljem demografske obnove društva na području Županije Posavske, Vlada Županije Posavske (u daljem tekstu: Vlada) smatra da će izdvajanjem određenih proračunskih sredstava olakšati rješavanje stambenog pitanja mladih obitelji i time donekle smanjiti odlazak mladih obitelji sa ovih prostora.

Donošenjem Zakona predlagač potiče i urbanu regeneraciju naselja na prostorima općina Županije Posavske, što jeu nekoj mjeri i dodatni impuls poticaju investicija u stanogradnji i poticaj razvoju gospodarstva.

Namjera predlagača je da sačini dosljedan pravni okvir za izdvajanje financijskih sredstava i njihovu raspodjelu korisnicima – mladim obiteljima.

IV OBRAZLOŽENJE PREDLOŽENIH PRAVNIH RJEŠENJA

Članak 1. definira sadržaje Zakona, odnosno materiju koja se regulira Zakonom;

Članak 2. definira ciljeve koji se planiraju postići donošenjem Zakona;

Članak 3. sadrži odredbe o zabrani diskriminacije, što predstavlja ispunjenje obveza predlagača prema pravnim stečevinama Europske Unije;

Članak 4. se odnosi na definiranje ključnih pojmova upotrijebljenih u Zakonu, prilikom čega je ključno da se pod rješavanjem prvog stambenog pitanja podrazumijeva da se stekne (kupi ili izgradi) površina minimalno od 35 m²za jednu osobu, odnosno za svakog sljedećeg člana ne manje od 10 m², a što se smatra standardom u građevinarstvu;

Člankom 5. definira se način osiguranja financijskih sredstava u Proračunu Županije Posavske i određuje razdjel Ureda za obnovu, stambeno zbrinjavanje i raseljene osobe Vlade Županije Posavske;

Člankom 6. su definirani okvirni uvjeti za ostvarivanje prava na subvencioniranje rješavanja stambenog pitanja;

Članak 7. definira način subvencioniranja i to: karakter sredstava, vremenski period subvencioniranja i način određivanja istog, definira način subvencioniranja u slučajevima nadziđivanja i dodatni benefit kada mlada obitelj dobije novog člana obitelji rođenjem djeteta;

Članak 8. sadrži odredbe o javnom pozivu;

Članak 9. definira način podnošenja prijave;

Članak 10. sadrži detaljne odredbe o potrebnoj dokumentaciji koju je potrebno priložiti uz prijavu na javni poziv;

Članak 11. definira da Povjerenstvo obavlja odabir potencijalnih korisnika subvencije kojeg imenuje Vlada Županije Posavske na prijedlog Ureda.

Članak 12. utvrđuje potrebu donošenja kriterija i definiranja načina bodovanja za odabir korisnika subvencije.

Članak 13. sadrži odredbe o sadržaju Ugovora o subvencioniranju i situaciji kad je nužno i moguće zaključiti aneks Ugovora;

Članak 14. definira što sve čini ili može činiti sastavne dijelove Ugovora, u ovisnosti je li se subvencionira kupnja stana/ kuće ili gradnja ili nadziđivanje;

Članak 15. utvrđuje obveze korisnika subvencije;

Članak 16. propisuje kod kojih slučajeva korisnik subvencije gubi pravo na subvenciju;

Članak 17. propisuje prava korisnika subvencije kod razvrgnuća bračne / izvanbračne zajednice odnosno nastavak korištenja subvencije kod smrti korisnika subvencije.

Članak 18. propisuje obvezni nadzor nad korištenjem sredstava, koji podrazumijeva i vođenje evidencije kod Ureda, te obvezno podnošenje Vladi Županije Posavske godišnjeg izviješća o realizaciji financijskih sredstava od strane Ureda;

Članak 19. je završna odredba koja određuje stupanje na snagu Zakona o pomoći mladim obiteljima kod rješavanja stambenog pitanja.

V PROVEDBENI MEHANIZMI I NAČIN OSIGURANJA POŠTIVANJA ZAKONA

Provedbeni mehanizmi i način osiguranja poštivanja Zakona osigurani su kroz predloženi Zakon, te sve ostale zakone, koji sadrže relevantne odredbe o poštivanju financijske discipline kod izvršavanja Proračuna Županije Posavske te propise o obveznim uzajamnim odnosima davatelja i korisnika sredstava.

Kroz primjenu predloženih odredbi predlagač smatra da je osiguran provedbeni mehanizam za javnu i transparentnu dodjelu financijskih sredstava za pomoć mladim obiteljima kod rješavanja stambenog pitanja provođenja svih odredbi koje se odnose naročito na:

* uvjete koje trebaju ispunjavati korisnici sredstava;
* načine i mehanizme odabira korisnika subvencije kroz imenovanje Povjerenstva za odabir korisnika subvencije;
* definiranje točnih kriterija i propisivanje potrebe vrednovanja kriterija kroz postupak bodovanja;
* vođenje evidencije o korisnicima subvencioniranja;
* pravičnu i pravednu dodjelu sredstava

VI FINANCIJSKA SREDSTVA ZA PROVEDBU ZAKONA

U cilju provedbe predloženog Zakona, sredstva se osiguravaju, u dijelu koji je dostatan za proračunsku tekuću godinu.

**Ured za obnovu, stambeno zbrinjavanje i raseljene osobe Vlade Županije Posavske**